Κοινή θέση (ΕΚ) αριθ. 22/2001

που καθορίστηκε από το Συμβούλιο στις 30 Μαΐου 2001

για την έκδοση του κανονισμού (ΕΚ) αριθ. .../2001 του Ευρωπαϊκού Κοινοβουλίου και του Συμβουλίου, της ..., σχετικά με κοινοτικό πρόγραμμα επισήμανσης ενεργειακής απόδοσης για γραφειακό εξοπλισμό

(2001/C 297/01)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αφού ζήτησαν τη γνώμη της Επιτροπής των Περιφερειών,

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Ο γραφειακός εξοπλισμός έχει μεγάλο μερίδιο στη συνολική κατανάλωση ηλεκτρικής ενέργειας. Τα πιο αποτελεσματικά μέτρα για τη μείωση της κατανάλωσης ηλεκτρικής ενέργειας από τον εν λόγω εξοπλισμό είναι η μείωση της κατανάλωσης στην κατάσταση ετοιμότητας, σύμφωνα με τα συμπεράσματα του Συμβουλίου του Μαΐου 1999 σχετικά με τις απώλειες ενέργειας στη φάση αναμονής των ειδών καταναλωτικού ηλεκτρικού εξοπλισμού. Τα διάφορα μοντέλα που είναι διαθέσιμα στην κοινοτική αγορά έχουν πολύ διαφορετικά επίπεδα κατανάλωσης σε κατάσταση ετοιμότητας.

(2) Ωστόσο, υπάρχουν και άλλα μέτρα για τη μείωση της ενεργειακής κατανάλωσης του εν λόγω εξοπλισμού, όπως η διακοπή της τροφοδοσίας του όταν δεν χρειάζεται και εφόσον δεν θίγονται οι λειτουργίες του. Η Επιτροπή πρέπει να εξακριβώσει ποια είναι τα κατάλληλα μέτρα ούτως ώστε να εκμεταλλευθεί και αυτή τη δυνατότητα εξοικονόμησης ενέργειας.

(3) Είναι σημαντική η προώθηση μέτρων που αποσκοπούν στην ορθή λειτουργία της εσωτερικής αγοράς.

(4) Είναι ευκταίο να συντονιστούν οι εθνικές πρωτοβουλίες ενεργειακής επισήμανσης για την ελαχιστοποίηση των αρνητικών επιπτώσεων στη βιομηχανία και στο εμπόριο.

(5) Είναι σκόπιμο να ληφθεί ως βάση ένα υψηλό επίπεδο προστασίας στις προτάσεις για την προσέγγιση των νομοθετικών, κανονιστικών ή διοικητικών διατάξεων των κρατών μελών στα θέματα της υγείας, της ασφάλειας, της προστασίας του περιβάλλοντος και της προστασίας των καταναλωτών. Ο παρών κανονισμός συμβάλλει σε υψηλό επίπεδο προστασίας τόσο για το περιβάλλον όσο και για τον καταναλωτή, επιδιώκοντας τη σημαντική βελτίωση της ενεργειακής απόδοσης αυτού του εξοπλισμού.

(6) Δεδομένου ότι οι στόχοι της προτεινομένης δράσης δεν μπορούν να επιτευχθούν ικανοποιητικά από τα κράτη μέλη και μπορούν, συνεπώς, να επιτευχθούν καλύτερα στο επίπεδο της Κοινότητας, η Κοινότητα μπορεί να λάβει μέτρα σύμφωνα με την αρχή της επικουρικότητας του άρθρου 5 της συνθήκης. Σύμφωνα με την αρχή της αναλογικότητας του ιδίου άρθρου, ο παρών κανονισμός δεν υπερβαίνει τα αναγκαία για την επίτευξη των στόχων αυτών.

(7) Επιπλέον, το άρθρο 174 της συνθήκης επιτάσσει την προστασία και βελτίωση του περιβάλλοντος και τη συνεπή και ορθολογική χρησιμοποίηση των φυσικών πόρων, στόχοι που συγκαταλέγονται στους στόχους της κοινοτικής πολιτικής για το περιβάλλον. Η παραγωγή και η κατανάλωση ηλεκτρικής ενέργειας προκαλούν το 30 % της εκπομπής διοξειδίου του άνθρακα (CO2) ανθρώπινης προέλευσης και συμμετέχουν κατά περίπου 35 % στην πρωτογενή ενεργειακή κατανάλωση στην Κοινότητα. Τα ποσοστά αυτά αυξάνονται και οι απώλειες ενέργειας του ηλεκτρικού εξοπλισμού όταν είναι σε κατάσταση ετοιμότητας είναι το 10 % της κατανάλωσής του.

(8) Περαιτέρω, με την έκδοση της απόφασης 89/364/ΕΚ του Συμβουλίου, της 5ης Ιουνίου 1989, για τη θέσπιση κοινοτικού προγράμματος δράσης για τη βελτίωση της αποτελεσματικότητας κατά τη χρήση της ηλεκτρικής ενέργειας(4) ετέθη ο διπλός στόχος να ενθαρρυνθούν οι καταναλωτές να επιλέγουν ηλεκτρικές συσκευές και εξοπλισμό με υψηλό επίπεδο ηλεκτρικής απόδοσης και να βελτιωθεί η αποδοτικότητα των συσκευών και του εξοπλισμού. Απαιτούνται περαιτέρω βήματα για τη βελτίωση της ενημέρωσης των καταναλωτών.

(9) Στο πρωτόκολλο UNFCCC, που συνήφθη στο Κιότο στις 10 Δεκεμβρίου 1997, συμφωνήθηκε η μείωση της εκπομπής αερίων του θερμοκηπίου για την Κοινότητα κατά 8 % στην περίοδο 2008-2012 το αργότερο. Για να επιτευχθεί ο στόχος αυτός, απαιτείται η λήψη αυστηρότερων μέτρων για τη μείωση των εκπομπών CO2 εντός της Κοινότητας.

(10) Επιπλέον, η απόφαση αριθ. 2179/98/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 1998, περί αναθεωρήσεως του προγράμματος της Ευρωπαϊκής Κοινότητας σχετικά με την πολιτική και τη δράση για το περιβάλλον και τη βιώσιμη ανάπτυξη "Στόχος η αειφορία"(5), θέτει ως κύρια προτεραιότητα για την ολοκλήρωση των περιβαλλοντικών προδιαγραφών σε σχέση με την ενέργεια την επισήμανση της ενεργειακής απόδοσης των διαφόρων συσκευών.

(11) Στο ψήφισμα του Συμβουλίου της 7ης Δεκεμβρίου 1998 για την ενεργειακή απόδοση στην Ευρωπαϊκή Κοινότητα(6) ζητείται να αυξηθεί η χρήση της επισήμανσης στις συσκευές και στον εξοπλισμό.

(12) Είναι ευκταίο να συντονιστούν οι προδιαγραφές ενεργειακής απόδοσης, οι επισημάνσεις και οι μέθοδοι δοκιμής, όπου κρίνεται αναγκαίο.

(13) Στην αγορά προσφέρεται γραφειακός εξοπλισμός με υψηλή ενεργειακή απόδοση ο οποίος κοστίζει ελάχιστα ή και καθόλου ακριβότερα και του οποίου το πρόσθετο κόστος μπορεί να αποσβεσθεί λόγω της εξοικονόμησης ηλεκτρικής ενέργειας μέσα σε ένα εύλογο χρονικό διάστημα. Συνεπώς οι στόχοι της εξοικονόμησης ηλεκτρικής ενέργειας και μείωσης του CO2 μπορούν να επιτευχθούν στον τομέα αυτό με ελάχιστο κόστος και χωρίς να ζημιώνονται οι καταναλωτές και η βιομηχανία.

(14) Η εμπορία γραφειακού εξοπλισμού διεξάγεται σε παγκόσμια κλίμακα. Η συμφωνία μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Κοινότητας για το συντονισμό των προγραμμάτων επισήμανσης της ενεργειακής απόδοσης για το γραφειακό εξοπλισμό(7) θα διευκολύνει το διεθνές εμπόριο και την προστασία του περιβάλλοντος όσον αφορά αυτό τον εξοπλισμό. Ο παρών κανονισμός αποσκοπεί στην εφαρμογή της εν λόγω συμφωνίας στην Κοινότητα.

(15) Για να επηρεάσει τις απαιτήσεις της επισήμανσης "Energy Star", η οποία χρησιμοποιείται παγκοσμίως, η Ευρωπαϊκή Κοινότητα πρέπει να συμμετάσχει στο οικείο πρόγραμμα και στη σύνταξη των απαραίτητων τεχνικών προδιαγραφών. Ωστόσο θα πρέπει να γίνονται τακτικές επανεξετάσεις από την Επιτροπή ώστε να εξακριβώνεται αν τα τεχνικά κριτήρια είναι αρκετά φιλόδοξα και αν ικανοποιούν επαρκώς τις επιδιώξεις της Κοινότητας.

(16) Απαιτείται ένα αποτελεσματικό σύστημα επιβολής, ώστε να διασφαλίζεται η ορθή εφαρμογή του προγράμματος επισήμανσης της ενεργειακής απόδοσης για γραφειακό εξοπλισμό και να παρέχονται εγγυήσεις για δίκαιες συνθήκες ανταγωνισμού μεταξύ των παραγωγών και για την προστασία των δικαιωμάτων των καταναλωτών.

(17) Ο παρών κανονισμός αφορά μόνο το γραφειακό εξοπλισμό.

(18) Η οδηγία 92/75/ΕΟΚ του Συμβουλίου, της 22ας Σεπτεμβρίου 1992, για την ένδειξη της κατανάλωσης ενέργειας και λοιπών πόρων των οικιακών συσκευών με την επισήμανση και την παροχή ομοιόμορφων πληροφοριών σχετικά με τα προϊόντα(8) δεν αποτελεί την καταλληλότερη νομοθετική πράξη για το γραφειακό εξοπλισμό. Το οικονομικότερο μέσο για την προώθηση της ενεργειακής απόδοσης του γραφειακού εξοπλισμού είναι ένα εθελοντικό πρόγραμμα επισήμανσης.

(19) Είναι αναγκαίο να ανατεθεί σε έναν κατάλληλο φορέα, το γραφείο της Ευρωπαϊκής Κοινότητας για το Εnergy Star (ECESB), το έργο της συμβολής στη θέσπιση και στην αναθεώρηση των τεχνικών προδιαγραφών, έτσι ώστε να επιτευχθεί η αποτελεσματική και ουδέτερη εφαρμογή του συστήματος. Το ΕCESB θα πρέπει να αποτελείται από εθνικούς αντιπροσώπους.

(20) Είναι αναγκαίο να εξασφαλιστεί η συνέπεια και ο συντονισμός του προγράμματος επισήμανσης της ενεργειακής απόδοσης του γραφειακού εξοπλισμού με τις προτεραιότητες της κοινοτικής πολιτικής και με άλλα κοινοτικά συστήματα επισήμανσης ή πιστοποίησης της ποιότητας, όπως αυτά που θεσπίζονται με την οδηγία 92/75/ΕΟΚ και τον κανονισμό (ΕΟΚ) αριθ. 880/92 του Συμβουλίου, της 23ης Μαρτίου 1992, σχετικά με κοινοτικό σύστημα απονομής οικολογικού σήματος(9).

(21) Είναι ευκταίος ο συντονισμός μεταξύ του κοινοτικού προγράμματος Εnergy Star και άλλων εθελοντικών συστημάτων ενεργειακής επισήμανσης γραφειακού εξοπλισμού στη Κοινότητα, ώστε να μην δημιουργείται σύγχυση στους καταναλωτές και να μην υπάρξουν στρεβλώσεις στην αγορά.

(22) Είναι αναγκαίο να εξασφαλίζεται η διαφάνεια κατά την εφαρμογή του συστήματος και η συνέπεια με αντίστοιχα διεθνή πρότυπα για τη διευκόλυνση της πρόσβασης και της συμμετοχής στο σύστημα κατασκευαστών και εξαγωγέων από εξωκοινοτικές χώρες,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχοι

Με τον παρόντα κανονισμό θεσπίζονται οι κανόνες για το κοινοτικό πρόγραμμα επισήμανσης ενεργειακής απόδοσης γραφειακού εξοπλισμού (εφεξής "πρόγραμμα Εnergy Star"), όπως ορίζεται στη συμφωνία μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Κοινότητας σχετικά με το συντονισμό των προγραμμάτων επισήμανσης της ενεργειακής απόδοσης για γραφειακό εξοπλισμό (εφεξής "η συμφωνία"). Η συμμετοχή στο πρόγραμμα Εnergy Star είναι εθελοντική.

Άρθρο 2

Πεδίο εφαρμογής

Ο παρών κανονισμός εφαρμόζεται στις ομάδες προϊόντων γραφειακού εξοπλισμού που ορίζονται στο παράρτημα Γ της συμφωνίας, με την επιφύλαξη τυχόν τροποποιήσεών του σύμφωνα με το άρθρο Χ της συμφωνίας.

Άρθρο 3

Ορισμοί

Για τους σκοπούς του παρόντος κανονισμού νοείται ως:

α) "κοινό λογότυπο": το σήμα που εμφαίνεται στο παράρτημα·

β) "συμμετέχοντες στο πρόγραμμα": κατασκευαστές, συναρμολογητές, εξαγωγείς, εισαγωγείς, πωλητές και άλλοι φορείς που δεσμεύονται να προωθήσουν πιστοποιημένα ενεργειακώς αποδοτικά προϊόντα γραφειακού εξοπλισμού, τα οποία πληρούν τις προδιαγραφές του προγράμματος Εnergy Star και οι οποίοι έχουν επιλέξει τη συμμετοχή τους στο πρόγραμμα Εnergy Star καταχωριζόμενοι από την Επιτροπή·

γ) "προδιαγραφές": οι απαιτήσεις ενεργειακής απόδοσης και επιδόσεων, περιλαμβανομένων των μεθόδων δοκιμών που χρησιμοποιούνται για να αποφασισθεί αν ο οικείος εξοπλισμός είναι κατάλληλος να λάβει το κοινό λογότυπο του ενεργειακά αποδοτικού γραφειακού εξοπλισμού.

Άρθρο 4

Γενικές αρχές

1. Το πρόγραμμα Εnergy Star συντονίζεται καταλλήλως με άλλες κοινοτικές ρυθμίσεις επισήμανσης ή πιστοποίησης της ποιότητας, καθώς και με άλλα συστήματα, όπως το κοινοτικό σύστημα απονομής οικολογικού σήματος, που θεσπίστηκε με τον κανονισμό (ΕΟΚ) αριθ. 880/92, και η ένδειξη της κατανάλωσης ενέργειας και λοιπών πόρων των οικιακών συσκευών με την επισήμανση και την παροχή ομοιόμορφων πληροφοριών, που θεσπίστηκε με την οδηγία 92/75/ΕΟΚ.

2. Το κοινό λογότυπο μπορούν να χρησιμοποιούν οι συμμετέχοντες στο πρόγραμμα και άλλοι φορείς στα δικά τους προϊόντα γραφειακού εξοπλισμού και στην σχετική διαφήμιση.

3. Τα προϊόντα γραφειακού εξοπλισμού στα οποία έχει χορηγηθεί το κοινό λογότυπο από την υπηρεσία προστασίας του περιβάλλοντος των ΗΠΑ (US Epa) θεωρείται ότι ανταποκρίνονται στον παρόντα κανονισμό, εκτός εάν υπάρχουν στοιχεία περί του αντιθέτου.

4. Με επιφύλαξη των κοινοτικών κανόνων όσον αφορά την αξιολόγηση και τη σήμανση της συμμόρφωσης ή/και των διεθνών συμφωνιών που συνάπτει η Κοινότητα με τρίτες χώρες σχετικά με την πρόσβαση στην κοινοτική αγορά, τα προϊόντα που καλύπτονται από τον παρόντα κανονισμό και διακινούνται στην κοινοτική αγορά μπορούν να δοκιμάζονται από την Επιτροπή ή από τα κράτη μέλη προκειμένου να ελέγχεται η συμμόρφωσή τους προς τις απαιτήσεις του παρόντος κανονισμού.

Άρθρο 5

Εγγραφή συμμετεχόντων στο πρόγραμμα

1. Οι αιτήσεις συμμετοχής στο πρόγραμμα υποβάλλονται στην Επιτροπή.

2. Η αίτηση συμμετοχής στο πρόγραμμα γίνεται δεκτή από την Επιτροπή, αφού διαπιστωθεί ότι ο υποψήφιος αποδέχεται την κατευθυντήρια γραμμή για τη χρήση του λογοτύπου που περιέχεται στο παράρτημα Β της συμφωνίας. Η Επιτροπή δημοσιεύει επικαιροποιημένο κατάλογο των συμμετεχόντων στο πρόγραμμα και τον κοινοποιεί τακτικά στα κράτη μέλη.

Άρθρο 6

Προβολή και ενημέρωση

1. Η Επιτροπή καταβάλλει κάθε προσπάθεια για να ενθαρρύνει, σε συνεργασία με τα κράτη μέλη και τα μέλη του ΕCESB, τη χρήση του κοινού λογοτύπου προβαίνοντας στις δέουσες ενέργειες ευαισθητοποίησης και ενημέρωσης των καταναλωτών, των προμηθευτών, των εμπόρων λιανικής πώλησης και του κοινού.

2. Κάθε κράτος μέλος μεριμνά ώστε οι καταναλωτές και οι άλλοι ενδιαφερόμενοι φορείς να γνωρίζουν και να έχουν πρόσβαση σε λεπτομερείς πληροφορίες σχετικά με το πρόγραμμα Εnergy Star, κάνοντας χρήση όλων των δυνατών μέσων που διαθέτει η Κοινότητα.

3. Προκειμένου να τονωθεί η αγορά προϊόντων γραφειακού εξοπλισμού που θα φέρουν το κοινό λογότυπο, η Επιτροπή και άλλα όργανα της Κοινότητας, καθώς και οι δημόσιες αρχές σε εθνικό επίπεδο πρέπει, με την επιφύλαξη του κοινοτικού και εθνικού δικαίου και οικονομικών κριτηρίων, να ενθαρρύνουν τη χρήση προδιαγραφών ενεργειακής απόδοσης που θα είναι τουλάχιστον εξίσου αυστηρές με τις προδιαγραφές Εnergy Star, όταν καθορίζουν τις απαιτήσεις τους για τα προϊόντα γραφειακού εξοπλισμού.

Άρθρο 7

Άλλα εθελοντικά συστήματα ενεργειακής επισήμανσης

1. Τα υφιστάμενα και τα νέα εθελοντικά συστήματα ενεργειακής επισήμανσης γραφειακού εξοπλισμού στην Κοινότητα, μπορούν να συνυπάρχουν με το πρόγραμμα Εnergy Star.

2. Η Επιτροπή και τα κράτη μέλη θα πρέπει να διασφαλίσουν τον αναγκαίο συντονισμό μεταξύ του προγράμματος Εnergy Star και των εθνικών συστημάτων και άλλων συστημάτων επισήμανσης στην Κοινότητα ή στα κράτη μέλη.

Άρθρο 8

Γραφείο της Ευρωπαϊκής Κοινότητας για το Εnergy Star

1. Η Επιτροπή ιδρύει γραφείο της Ευρωπαϊκής Κοινότητας για το Εnergy Star ("ECESB") αποτελούμενο από εθνικούς αντιπροσώπους που αναφέρονται στο άρθρο 9, καθώς και άλλα ενδιαφερόμενα μέρη. Το ΕCESB παρακολουθεί την εφαρμογή του προγράμματος Εnergy Star στην Ευρωπαϊκή Ένωση και παρέχει, εάν απαιτείται, συμβουλές και αρωγή στην Επιτροπή ώστε να της επιτρέψει να λειτουργήσει ως διαχειριστικός φορέας.

2. Ένα έτος μετά την έναρξη ισχύος του παρόντος κανονισμού και στη συνέχεια ετησίως, το ΕCESB συντάσσει έκθεση για το μερίδιο της αγοράς που έχουν τα προϊόντα με το κοινό λογότυπο και για τη διαθέσιμη τεχνολογία μείωσης της ενεργειακής κατανάλωσης.

3. Η Επιτροπή διασφαλίζει ότι το ΕCESB τηρεί, όσο είναι δυνατό στα πλαίσια της λειτουργίας του και για κάθε ομάδα προϊόντων γραφειακού εξοπλισμού, την ισόρροπη εκπροσώπηση όλων των ενδιαφερομένων μερών που έχουν σχέση με την εν λόγω ομάδα προϊόντων, όπως οι κατασκευαστές, οι έμποροι λιανικής πώλησης, οι εισαγωγείς, οι ομάδες προστασίας του περιβάλλοντος και οι οργανώσεις καταναλωτών.

4. Ο εσωτερικός κανονισμός του ΕCESB καταρτίζεται από την Επιτροπή, η οποία λαμβάνει υπόψη τις απόψεις των αντιπροσώπων των κρατών μελών στο ΕCESB.

5. Η Επιτροπή ενημερώνει το Ευρωπαϊκό Κοινοβούλιο και το Συμβούλιο για τις δραστηριότητες του ΕCESB.

Άρθρο 9

Εθνικοί αντιπρόσωποι

Κάθε κράτος μέλος ορίζει, αναλόγως των περιστάσεων, τα πρόσωπα, τους εθνικούς εμπειρογνώμονες σε θέματα ενεργειακής πολιτικής ή τις αρχές ("εθνικοί αντιπρόσωποι") που είναι αρμόδιοι για τη διεξαγωγή των εργασιών που προβλέπονται από τον παρόντα κανονισμό. Σε περίπτωση ορισμού πλειόνων εθνικών αντιπροσώπων, το κράτος μέλος καθορίζει τις αντίστοιχες εξουσίες καθενός και τους οικείους όρους συντονισμού.

Άρθρο 10

Πρόγραμμα εργασίας

Σύμφωνα με τους στόχους που παρατίθενται στο άρθρο 1, η Επιτροπή καταρτίζει πρόγραμμα εργασίας εντός έξι μηνών από την ημερομηνία έναρξης ισχύος του παρόντος κανονισμού και το προτείνει στο Ευρωπαϊκό Κοινοβούλιο και στο Συμβούλιο, ύστερα από διαβούλευση με το ΕCESB. Το πρόγραμμα εργασίας περιλαμβάνει τη στρατηγική για την ανάπτυξη του προγράμματος Εnergy Star, η οποία καταρτίζει για τα επόμενα τρία έτη:

- τους στόχους του προγράμματος Εnergy Star σε κοινοτικό επίπεδο όσον αφορά τη βελτίωση της ενεργειακής απόδοσης, επιδιώκοντας ένα υψηλό επίπεδο προστασίας του καταναλωτή και του περιβάλλοντος, και τη διείσδυση στην αγορά,

- ενδεικτικό κατάλογο προϊόντων γραφειακού εξοπλισμού που πρέπει να υπαχθούν κατά προτεραιότητα στο πρόγραμμα Εnergy Star,

- σχέδια προτάσεων για εκστρατείες ενημέρωσης και προβολής, καθώς και για άλλες αναγκαίες ενέργειες,

- προτάσεις συντονισμού και συνεργασίας μεταξύ του προγράμματος Εnergy Star και άλλων εθελοντικών συστημάτων ενεργειακής επισήμανσης στα κράτη μέλη.

Το πρόγραμμα εργασίας αναθεωρείται σε περιοδική βάση. Για πρώτη φορά αναθεωρείται το αργότερο δώδεκα μήνες μετά την υποβολή στο Ευρωπαϊκό Κοινοβούλιο και στο Συμβούλιο και στη συνέχεια ανά δωδεκάμηνο.

Άρθρο 11

Προπαρασκευαστικές διαδικασίες για την αναθεώρηση των τεχνικών κριτηρίων

Με σκοπό την προετοιμασία της αναθεώρησης των προδιαγραφών και των ομάδων προϊόντων γραφειακού εξοπλισμού που ορίζονται στο παράρτημα Γ της συμφωνίας, και πριν από την υποβολή σχεδίου πρότασης ή την απάντηση στην US EPA σύμφωνα με τις διαδικασίες που προβλέπονται από τη συμφωνία και από την απόφαση 2001/469/ΕΚ του Συμβουλίου, της 14ης Μαΐου 2001, σχετικά με τη σύναψη συμφωνίας εκ μέρους της Ευρωπαϊκής Κοινότητας μεταξύ της κυβερνήσεως των Ηνωμένων Πολιτειών της Αμερικής και της Ευρωπαϊκής Κοινότητας σχετικά με το συντονισμό προγραμμάτων επισήμανσης της ενεργειακής απόδοσης του γραφειακού εξοπλισμού(10), πρέπει να γίνουν τα ακόλουθα:

1. η Επιτροπή μπορεί να ζητήσει από το ΕCESB να προβεί σε συστάσεις για την αναθεώρηση της συμφωνίας. Το ΕCESB δύναται επίσης να προβεί σε συστάσεις προς την Επιτροπή με δική του πρωτοβουλία·

2. η Επιτροπή συμβουλεύεται το ΕCESB όποτε λαμβάνει πρόταση αναθεώρησης της συμφωνίας από την US EPA·

3. όταν το ΕCESB δίνει τη γνώμη του στην Επιτροπή λαμβάνει υπόψη τα αποτελέσματα των μελετών σκοπιμότητας και των μελετών της αγοράς, καθώς και την υπάρχουσα τεχνολογία για τη μείωση της κατανάλωσης ενέργειας. Η Επιτροπή λαμβάνει ιδιαίτερα υπόψη το στόχο, ο οποίος αναλύεται στην έκθεση του ΕCESB κατ' άρθρο 8 παράγραφος 2, να καθορισθούν τεχνικές προδιαγραφές υψηλού επιπέδου, σε σχέση με τη διαθέσιμη τεχνολογία και το κόστος, για τη μείωση της κατανάλωσης ενέργειας.

Άρθρο 12

Παρακολούθηση της αγοράς και έλεγχος καταχρήσεων

1. Το κοινό λογότυπο χρησιμοποιείται μόνο σε προϊόντα που καλύπτονται από τη συμφωνία και σύμφωνα με τις κατευθυντήριες γραμμές χρήσης του λογοτύπου που περιέχονται στο παράρτημα Β της συμφωνίας.

2. Απαγορεύεται κάθε ψευδής ή παραπλανητική διαφήμιση ή η χρήση κάθε σήματος ή λογοτύπου που είναι δυνατό να οδηγήσει σε σύγχυση σε σχέση με το κοινό λογότυπο που εισάγεται με τον παρόντα κανονισμό.

3. Η Επιτροπή διασφαλίζει την ορθή χρήση του κοινού λογοτύπου, λαμβάνοντας μέτρα ή συντονίζοντας τις ενέργειες που περιγράφονται στο άρθρο VIII παράγραφοι 2, 3 και 4 της συμφωνίας. Τα κράτη μέλη διασφαλίζουν τη συμμόρφωση προς τις διατάξεις του παρόντος κανονισμού στο έδαφός τους και ενημερώνουν σχετικά την Επιτροπή. Τα κράτη μέλη δύνανται να κοινοποιούν στην Επιτροπή στοιχεία για τη μη συμμόρφωση των συμμετεχόντων στο πρόγραμμα και άλλων φορέων, προκειμένου αυτή να λάβει αρχικά μέτρα.

Άρθρο 13

Εφαρμογή

Τα κράτη μέλη ενημερώνουν την Επιτροπή εντός δώδεκα μηνών από την ημερομηνία έναρξης ισχύος του παρόντος κανονισμού σχετικά με τα μέτρα που λαμβάνουν για τη συμμόρφωσή τους προς αυτόν.

Άρθρο 14

Αναθεώρηση

Πριν τα συμβαλλόμενα μέρη της συμφωνίας συζητήσουν την ανανέωσή της σύμφωνα με το άρθρο XII αυτής, η Επιτροπή αξιολογεί το πρόγραμμα Εnergy Star υπό το πρίσμα της κτηθείσας εμπειρίας κατά την εφαρμογή του.

Η Επιτροπή, έως τις [...](11), καταρτίζει και υποβάλλει στο Ευρωπαϊκό Κοινοβούλιο και στο Συμβούλιο έκθεση παρακολούθησης της ενεργειακής απόδοσης του γραφειακού εξοπλισμού στην Ευρωπαϊκή Κοινότητα. Η έκθεση θα περιλαμβάνει αξιολόγηση της αποτελεσματικότητας του προγράμματος Εnergy Star και προτάσεις, εφόσον χρειάζεται, συμπληρωματικών μέτρων για το πρόγραμμα. Στην έκθεση θα εξετάζονται τα αποτελέσματα του διαλόγου μεταξύ Ευρωπαϊκής Ένωσης και Ηνωμένων Πολιτειών της Αμερικής, και ιδίως αν οι προδιαγραφές του προγράμματος Εnergy Star παράγουν επαρκή αποτελέσματα.

Άρθρο 15

Τελικές διατάξεις

Ο παρών κανονισμός αρχίζει να ισχύει την τριακοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

...,

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) ΕΕ C 150 της 30.5.2000, σ. 73.

(2) ΕΕ C 204 της 18.7.2000, σ. 18.

(3) Γνώμη του Ευρωπαϊκού Κοινοβουλίου της 1ης Φεβρουαρίου 2001 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της 30ής Μαΐου 2001 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(4) ΕΕ L 157 της 9.6.1989, σ. 32.

(5) ΕΕ L 275 της 10.10.1998, σ. 1.

(6) ΕΕ C 394 της 17.12.1998, σ. 1.

(7) EE L 172 της 26.6.2001, σ. 3.

(8) ΕΕ L 297 της 13.10.1992, σ. 16.

(9) ΕΕ L 99 της 11.4.1992, σ. 1.

(10) ΕΕ L 172 της 26.6.2001, σ. 1.

(11) Τρία έτη από την έναρξη ισχύος του παρόντος κανονισμού.

ΠΑΡΑΡΤΗΜΑ

ΛΟΓΟΤΥΠΟ ΕΝΕRGY STAR

Ασπρόμαυρο λογότυπο

>PIC FILE= "C_2001297EL.000702.TIF">

Έγχρωμο λογότυπο

>PIC FILE= "C_2001297EL.000703.TIF">

ΑΙΤΙΟΠΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 3 Φεβρουαρίου 2000, η Επιτροπή υπέβαλε στο Συμβούλιο πρόταση κανονισμού του Ευρωπαϊκού Κοινοβουλίου και του Συμβουλίου σχετικά με κοινοτικό πρόγραμμα επισήμανσης ενεργειακής απόδοσης για γραφειακό εξοπλισμό(1). Η ανωτέρω πρόταση βασίζεται στο άρθρο 95 της συνθήκης.

2. Το Ευρωπαϊκό Κοινοβούλιο και η Οικονομική και Κοινωνική Επιτροπή έδωσαν αντίστοιχα τη γνώμη τους(2).

Η Επιτροπή των Περιφερειών αποφάσισε στις 3 Μαρτίου 2001 να μην γνωμοδοτήσει λόγω του τεχνικού χαρακτήρα της πρότασης.

3. Στις 21 Μαρτίου 2001, η Επιτροπή υπέβαλε τροποποιημένη πρόταση στο Συμβούλιο(3).

4. Στις 30 Μαΐου 2001, το Συμβούλιο καθόρισε κοινή θέση δυνάμει του άρθρου 251 της συνθήκης.

II. ΣΤΟΧΟΣ ΤΗΣ ΠΡΟΤΑΣΗΣ ΚΑΙ ΙΣΤΟΡΙΚΟ

5. Στόχος της πρότασης είναι η εφαρμογή της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για το συντονισμό των προγραμμάτων επισήμανσης για εξοπλισμό γραφείου και η θέσπιση ενός κοινοτικού εθελοντικού συστήματος επισήμανσης ("Energy Star Programme") που υπεγράφη στις 19 Δεκεμβρίου 2000. Κύριοι στόχοι της πρότασης είναι η καθιέρωση στην Κοινότητα του λογότυπου Εnergy Star, η περιγραφή των κανόνων χρήσης του και η θέσπιση των γενικών κανόνων και διαδικασιών του κοινοτικού προγράμματος επισήμανσης Εnergy Star, περιλαμβανομένων των διαδικασιών για τις αναθεωρήσεις που προβλέπονται από τη Συμφωνία.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Α. Κυριότερες αλλαγές

6. Κατά το πέρας της εξέτασής του, το Συμβούλιο κατέληξε στο ότι ο στόχος του κανονισμού για τη θέσπιση των κανόνων για το κοινοτικό εθελοντικό σύστημα επισήμανσης ενεργειακής απόδοσης για τον εξοπλισμό γραφείου θα πρέπει να περιοριστεί στον εξοπλισμό αυτόν, μολονότι το πεδίο εφαρμογής της πρότασης της Επιτροπής περιλαμβάνει ολόκληρο τον "εξοπλισμό της τεχνολογίας επικοινωνιών".

7. Το Συμβούλιο κατέληξε περαιτέρω στο ότι κύριος στόχος του κανονισμού είναι η προστασία του περιβάλλοντος μέσω της αυξημένης χρήσης εξοπλισμού ενεργειακά αποδοτικού και ότι, δεδομένης της εθελοντικής φύσης του συστήματος, θεωρείται απίθανο ο προτεινόμενος κανονισμός να οδηγήσει σε σημαντικά αποτελέσματα εναρμόνισης. Συνεπώς, το Συμβούλιο θεωρεί ότι ορθή νομική βάση είναι το άρθρο 175 παράγραφος 1 της συνθήκης και όχι το άρθρο 95 που προτείνει η Επιτροπή.

8. Επιπλέον, το Συμβούλιο προσπάθησε να διευκρινίσει το ρόλο και τις διαδικασίες του γραφείου της Ευρωπαϊκής Κοινότητας για το Εnergy Star και το ρόλο των αντιπροσώπων των κρατών μελών (άρθρα 8 και 9), καθώς και τις διαδικασίες για την αναθεώρηση των τεχνικών κριτηρίων (άρθρο 11), όπου τονίζεται το υψηλό επίπεδο που θα πρέπει να πληρούν οι τεχνικές προδιαγραφές.

Β. Τροπολογίες του Ευρωπαϊκού Κοινοβουλίου

9. Βάσει των ανωτέρω παρατηρήσεων, το Συμβούλιο θέσπισε, εν όλω ή εν μέρει, και μερικές φορές ως προς το πνεύμα, τις 14 τροπολογίες του Κοινοβουλίου.

10. Ειδικότερα η τροπολογία αριθ. 1 ενσωματώνεται ως νέα αιτιολογική σκέψη 2, η τροπολογία αριθ. 2 στην αιτιολογική σκέψη 7, η τροπολογία αριθ. 3 στην αιτιολογική σκέψη 13, η τροπολογία αριθ. 4 στην αιτιολογική σκέψη 15, η τροπολογία αριθ. 6 στο άρθρο 9, οι τροπολογίες αριθ. 7 και 8 στο άρθρο 8, η τροπολογία αριθ. 10 στο άρθρο 10, οι τροπολογίες αριθ. 11 και 15 στο άρθρο 14, η τροπολογία αριθ. 12 στο άρθρο 11 και η τροπολογία αριθ. 14 στο άρθρο 6. Όσον αφορά την τροπολογία αριθ. 13, η νέα πρόταση που προστέθηκε στην αιτιολογική σκέψη 8 αναγνωρίζει ήδη την ανάγκη βελτίωσης της ενημέρωσης του καταναλωτή και το άρθρο 6 περιέχει σχετικές διατάξεις.

Ως προς την τροπολογία αριθ. 5, το Συμβούλιο θεωρεί ότι η νέα διατύπωση του άρθρου 14 είναι επαρκώς ευρεία ώστε να καλύπτει τον τύπο του συμπληρωματικού μέτρου που προτείνει το Κοινοβούλιο.

(1) ΕΕ C 150 Ε της 30.05.2000, σ. 73.

(2) Η γνώμη του Ευρωπαϊκού Κοινοβουλίου, της 31ης Ιανουαρίου 2001, δεν έχει ακόμα δημοσιευθεί στην Επίσημη Εφημερίδα· βλέπε έγγρ. 5798/01 CODEC 86 ENER 6 RELEX 15. Η γνώμη της Οικονομικής και Κοινωνικής Επιτροπής έχει δημοσιευθεί στην ΕΕ C 204 της 18.7.2000, σ. 18.

(3) Δεν έχει ακόμα δημοσιευθεί στην Επίσημη Εφημερίδα· βλέπε έγγρ. 7445/01 ENER 39 RELEX 40 CODEC 278.